**פרשת בחוקותי- יום ירושלים**

**נמצאים אנו בשבת קודש ערב יום ירושלים ובעיצומם של ימי ספירת העומר. שני קורבנות מנחה מתוארים בתורתנו הקדושה כמלווים את ספירת העומר: האחד - בראשיתה, והשני - בסופה. הקורבן הראשון, הינו קורבן העומר אשר קרב מן השעורים בחג הפסח, והינו קורבן הנאפה באופן שלא יחמיץ-כמצה. הקורבן השני, הינו קורבן שתי הלחם אשר קרב מן החיטים בחג השבועות - קורבן אשר נאפה כחמץ. שתי מנחות אלו באים לסמל את שני סוגי הגאולות של עם ישראל. קרבן העומר - בא לסמל את גאולתנו הפיזית אשר נעשתה הכל בידי שמים (קרבן הקרב בחג הפסח - יציאה מעבדות לחרות), כמצה זו, שאין בה יותר אשר קמח ומים, לעומתו, קורבן שתי הלחם - הבא לסמל את גאולתנו הרוחנית (שהרי נקרב בחג השבועות - חג מתן תורה), נעשה כלחם הזה אשר בו קיימת תסיסה של השמרים המתפיחים את העיסה.**

**המצה מסמלת את מעשה אלוקים, ועל כן החמץ נשרף – כי אין להביא לידי ביטוי את העשייה האנושית, ואילו החמץ מסמל את עשיית האדם. לא פלא שקורבן החמץ מותר להקרבה דווקא בחג השבועות - חג מתן תורה – ללמדנו, שמותר לנו לפעול מעצמנו אך דווקא כאשר הכול תואם את רוח תורתנו הקדושה. ימים אלו של ספירת העומר - הינם ימים המסמלים מהלך של התגדלות האדם - ממאכל בהמה (שעורים - עומר) למאכל אדם (חיטים - שתי הלחם). ימים אלו הינם ימים של תיקון מעשי בני האדם.**

כמה נפלא שדווקא בימים אלו של תיקון ועשייה, חלים שני הימים: יום העצמאות ויום ירושלים, שבהם קיים שילוב בין הנהגת ה' (הנס) לבין עשייה בידי האדם (המלחמה). האם יש קשר בין יום ירושלים ליום העצמאות?

**לאור דברים קודמים וודאי שיש קשר חזק ומיוחד. חג העצמאות הינו חג של גאולה פיזית לעומת יום ירושלים, עיר הקודש, שהינו חג המסמל את תחילת עצמאותנו הרוחנית. צמד המועדים הללו דומה לשני הרגלים החלים לפניהם ולאחריהם - חג הפסח וחג השבועות.**

**חג הפסח הוא היום בו זכינו לעצמאות פיזית, יציאתנו מעבדות לחרות, וחג השבועות - חג מתן תורה - הוא חג העצמאות הרוחני, ום בו הסרנו מעלינו כל עבדות, ושעבדנו את עצמנו מרצון לקב"ה. ובמקביל לכך- יום העצמאות – יום בו זכינו לעצמאות פיזית ולהסרת שיעבוד מלכויות, ויום ירושלים – יום המסמל את הקדושה המיוחדת לעמנו - גאולה רוחנית.** כדברי הרצי"ה שאמר שהמדינה חסרה כל עוד אין בה אין ירושלים השלמה**.**

**מעניין לראות זאת גם בקביעות הימים. שהרי תמיד ביום בשבוע בו יחול שביעי של פסח (היום בו יצאנו באופן מוחלט משעבוד מצרים) יחול גם יום העצמאות (ה' באייר). ובאותו יום בשבוע בו חל חג מתן תורה - חג השבועות, יחול תמיד יום שחרור ירושלים - המסמל את ייחודינו הרוחני.**

**את הקשר הזה ניתן לראות גם בדברי הרב קוק במאמרי הראיה על דברי המשנה:( עמ' 181-182) :""העומר היה מתיר (את החדש) במדינה, ושתי הלחם במקדש. (משנה מנחות סח:) : "נשמה אחת היא המחיה את המדינה ואת המקדש בישראל, לא בקשרים מלאכותיים הננו מקשרים את חיי עמנו הכלליים לכל צביוניהם רק מפני שככה מורה אותנו מקור חיינו. וכן הוא הצביון השלם של נשמת לאומנו. אין חצאיות, אין חלקיות ואין תוכנים של פירוד במהותה של אותה הנשמה הגדולה של האומה אשר קדושת האחדות היא כל חייה כל יסודה וקיומה "אתה אחד ושמך אחד ומי כעמך ישראל גוי אחד בארץ"ועל כן קולו של יעקב הוא הבוקע ועולה בצורתו המאוחדת מכל השדרות אשר בתנועת הכלל ושאיפותיו בישראל. קול הכורם והיוגב על אדמת ישראל וקול התורה והתפלה באהלי יעקב עד קול הזמרה הנאצלה אשר בהיכל ד', קול אחד הוא בתוכיות הוייתנו בין כשהוא נודע ומוכר לבעלי הקול המשמיעים אותו לרבים ולעצמם, בין כשהוא כל כך נעלם עד לאפס הכרה. ומתוך הקול הכללי ומקור חייו, יוצאים הם שני הצדדים המבליטים את מהותה של האומה אשר בגדלה ובבנינה הם גדולים ומבונים, ובקטנה ובחורבנה הם מוקטנים והרוסים, והם הם המדינה והמקדש..."**

 **עם ישראל מחבר את המדינה, את עניין הגשמי, למקדש, לעניין הרוחני, וברור ששני הדברים הללו נצרכים זה לזה ואי אפשר –לזה ללא השני, כחיבור שבין יום העצמאות ליום ירושלים. ברור שאין שלמות למדינה ללא חיי רוח ואף לא לחיי רוח ללא המדינה. עלינו לחבר כל עניין מתחדש לחיי התורה ולמקורותינו העמוקים. (עלינו להתחבר לחלוציות "לקול הכורם", אף שאין תמיד המניע לעשיה זו קשור לעניין רוחני ואין האדם, לפעמים, מודע לעניין הנשגב כלל)**

**ממשיך הרב זצ"ל ומסביר: "האחדות המהותית של המדינה והמקדש, טבוע הוא בעצם נשמתנו, רק הסיגים אשר נדבקו בנו מדרכי הגוים, הם הם הגורמים לתועים איזה תקופה קצרה לחשוב שיוכל להיות אצלנו תכנית של מדינה שאינה תכנית של מקדש, או תכנית של מקדש שאינה של מדינה, על פי מעמק הרוח ויסוד היצירה שלהם, ובשביל שהעושר הגדול של החיים ועצמת כח הקיום המונח בכח הגדול אשר לעם הקדוש, אשר חיי עולם הם חייו, כל זה הוא מונח דוקא בתורה הקדומה הישנה, אשר רוחה והוייתה הוא מאז מקדם "עד לא עשה ארץ וחוצות וראש עפרות תבל" בשביל כך הננו מתיחשים אל כל חדש בשאלה והננו זקוקים לתוכן המתיר את החדש, והמראה בעליל שזה הבא מן החדש בצורתו החיצונה, באמת הוא עתיק עתיקא, ואז הוא מתקבל באהבה והוא הולך ומתקשר בקשר המקודש של היסוד האחדותי של האומה בכל מהלכי חייה. וסימן לדבר "העומר היה מתיר במדינה ושתי הלחם במקדש". ומתוך האור הישן, האורה שברא צור כל העולמים מאז מראשית, ו"שנתעטף בה הקב"ה כשלמה והבהיק זיו הדרו, מסוף העולם ועד סופו", מאור קדום זה, שנגנז בנשמת ישראל באורה של תורה, מהאור הישן הזה יזרח לנו אור חדש, אשר על ציון יאיר, ונזכה כלנו במהרה לאורו, בגווניו השונים והמאוחדים במקורם באור חיים שלמים אשר יקיפו את כל הוייתנו ויאחדו את כל פרודותנו במדינה ובמקדש שיבנו יחדיו במהרה בימינו אמן"- מסביר הרב את הביטוי "חדש אסור מהתורה" מפני שכל מהותנו והווייתנו תלויה בתורה אשר קדמה לעולם. ועלינו מוטלת החובה לחבר את המדינה –הגאולה הפיזית, למקדש-לגאולה הרוחנית.**

**עלינו להודות לבורא עולם על שני ימים חשובים ונפלאים אלו ולזכור שאנו מחוייבים בימים אלו לפעול ולצקת תוכן תורני לחירותנו הפיזית - ואז חירותנו תיהפך לחרות אמיתית של קבלת עול מלכות שמים - "אין לך בן חורין אלא מי שעוסק בתורה" – "עבד ה', הוא לבדו חופשי" (ריה"ל).**

**בברכת שבת שלום**

**המתפלל לגאולה שלמה**

**הרב משה הולשטיין –יד בנימין**